DA Den Europæiske Unions Tidende CE 84/393

(2004/C 84 E/0456)

SKRIFTLIG FORESPØRGSEL E-0428/04

af Brian Simpson (PSE) til Kommissionen

(17. februar 2004)

Om: Fremtiden for statsejede regionale lufthavne på baggrund af den seneste afgørelse om Charleroi lufthavn i Belgien og Ryanair

På baggrund af Kommissionens afgørelse for nylig om Charleroi lufthavn og Ryanair bedes Kommissionen oplyse følgende:

1. Hvor mange statsejede lufthavne kan nu konkurrere med store privatejede lufthavne med henblik på at tiltrække lufttrafik og nye ruter?

2. Har Kommissionen modtaget nogen reaktioner fra statsejede regionale lufthavne på denne afgørelse vedrørende Charleroi, og i bekræftende fald, hvilke?

3. Er der blevet foretaget nogen evaluering af de økonomiske følgevirkninger, både for så vidt angår de billetpriser, der nu vil gælde for statsejede lufthavne som resultat af denne afgørelse, og indvirkningerne for den regionale udvikling i og omkring denne type lufthavn?

4. Vil Kommissionen nu overveje nye forslag vedrørende hele området lufthavnsafgifter og -gebyrer?

Svar afgivet på Kommissionens vegne af Loyola de Palacio

(29. marts 2004)

De enkelte lufthavne, hvad enten de er stats- eller privatejede, må selv afgøre, hvordan de vil imødegå konkurrerende lufthavne. Under alle omstændigheder må konkurrencen ikke forvrides ved tildeling af statsstøtte eller ved hjælp af statsmidler under nogen form.

For at få fastlagt en generel holdning til konkurrencen mellem lufthavnene i almindelighed og til anvendelse af statsstøttereglerne i særdeleshed fik Kommissionen i 2002 foretaget en undersøgelse af dette spørgsmål. Denne undersøgelse findes på Kommissionens netsted: (www.europa.eu.int/comm/transport/air/ rules/index_en.htm). På grundlag af undersøgelsens resultater og af de seneste tilfælde vil der blive udarbejdet retningslinjer for, hvordan Fællesskabets statsstøtteregler skal anvendes på lufthavnene og de luftfartsselskaber, der beflyver dem.

Kommissionen har ikke modtaget skriftlige reaktioner fra nogen regionale lufthavne.

Den pågældende afgørelse byggede på en klage over den særlige situationen i Charleroi lufthavn og de særlige fordele, Ryanair havde fået, og som skulle undersøges på grundlag af de relevante bestemmelser for statsstøtte i EF-traktaten. Kommissionen har derfor ikke foretaget nogen generel analyse af de økonomiske konsekvenser af Kommissionens afgørelse af 3. februar 2004 om Ryanairs virksomhed i Charleroi lufthavn for billetprisniveauet (eller afgiftsniveauet) i de statsejede lufthavne. En analyse af afgørelsens virkninger for den regionale udvikling i og omkring denne type lufthavne var ikke nødvendig, da afgørelsen på visse betingelser fremmer aftaler mellem de regionale lufthavne og lavprisselskaberne, som fører til bedre udnyttelse af underudnyttede lufthavne, medvirker til at løse luftfartens overtrafikeringsproblemer og giver EU's borgere flere valgmuligheder.

Under alle omstændigheder indgår et nyt initiativ med henblik på et direktiv om lufthavnsafgifter i Kommissionens arbejdsprogram for 2004. Det bør nævnes, at to tidligere initiativer ikke blev vedtaget af Rådet (1).

(1) EFT C 147 af 16.6.1990 og EFT C 257 af 22.8.1997.